Ole Birk Olesen (LA), 2023-12-21:
De her penge blev jo ikke brugt i 2023, og så bruges de i stedet i 2024, og dermed er det vel næppe fra en finanslov for 2022, men en finanslov for 2023, og den var Liberal Alliance med i.
Vi føler os ikke snydt alligevel af den grund, som jeg har argumenteret for.
Jeg deltog ikke som ordfører i forhandlingerne om dækningsafgiften, men jeg kan ikke forestille mig, at man har fået andet at vide, end at den aftale er finansieret fra regeringsreserven, men uden nogen yderligere besked om, hvad regeringsreserven består af osv.
Tak for det.
Tilbage i sidste valgperiode indgik en række partier en aftale om at lave om på, hvordan børn behandles, når de er i fare for at skulle væk fra deres familie, og når de skal tages væk fra deres familie.
Den aftale blev kaldt »Børnene Først«.
Den blev vedtaget som lov og ville medføre nogle fordyrelser for kommunerne i måden at behandle de her sager på, og de fordyrelser blev siden opgjort til 364 mio. kr.
Desværre var det sådan, at aftalen først kunne træde i kraft ved lov i 2024 og ikke i 2023, som man havde forventet, så derfor blev den fordyrelse for kommunerne, der var ved at gennemføre loven, ikke aktuel i 2023, men bliver nu i stedet aktuel i 2024, når loven træder i kraft.
Og derfor sker der selvfølgelig det, at udgifterne jo heller ikke skal finansieres i 2023; de skal først finansieres i 2024.
Og det er ikke sådan, at man i aftalen om »Børnene Først« ligesom havde aftalt, at hvis sådan noget skulle ske, skulle man i stedet bruge pengene på mere julehjælp eller en socialrådgiveruddannelse eller noget som helst andet.
Det er, ligesom hvis man laver en skatteaftale om, at man skal lette en skat for 300 mio. kr., og det viser sig, at den først kan træde i kraft året efter forventet; så sidder man ikke i en skatteaftaleforligskreds og siger: Så skal vi sandelig lette nogle andre skatter i 2023, for nu bruger vi jo ikke de her penge i 2023, men bruger dem først i 2024, og vi er meget fortørnede over, at pengene ikke er til rådighed.
Sådan er det ikke, heller ikke på andre områder end socialområdet.
Oven i det kommer, at den aftalekreds, som har lavet aftalen om »Børnene Først«, ikke har rørt en finger for at fremskaffe pengene.
De penge har aftalekredsen bare fået fra Finansministeriet, som har stillet dem til rådighed fra en eller anden konto i Finansministeriet.
Så det er ikke sådan, at aftalekredsen har sagt: Nu laver vi nogle besparelser her og her, eller vi opkræver et nyt gebyr eller en ny skat her og der og der, og så skaffer vi 364 mio. kr., og nu er det så vores 364 mio. kr., fordi vi har skaffet pengene, og hvis de ikke bruges i 2023, må vi bruge dem på noget andet.
Man har bare fået pengene fra Finansministeriet til at finansiere sin aftale.
Og derfor sker der selvfølgelig det, at når de ikke skal bruges til det afsatte formål i 2023, ryger de i 2023 tilbage i Finansministeriets store kasse, og der kan de bruges til hvad som helst, uden at aftalekredsen kan løfte et øjenbryn over det.
Men tillykke til SF for at have fået store dele af omverdenen og også en del oppositionspartier til at tro, at der er foregået noget lusk her, med pressens hjælp.
Det er jo sådan, at hvis man går til pressen med ting og siger det med nok overbevisning og patos, kan man altid få dem til at lave en overskrift, og det er så også lykkedes for SF her.
Og det er jo da et godt spinarbejde, men i substansen er der ikke noget indhold i det her, og derfor stemmer vi selvfølgelig imod beslutningsforslaget.